Geocachingnavn

Alle geocachere må have et geocachingnavn, der identificerer vedkommende.

Navnet oprettes som brugernavn på geocaching.com, og bruges ved alle logninger - både i logbøgerne og på geocaching.com

Hvis man opretter sig med samme brugernavn på geocaching.dk, vil man fremtræde på statistikkerne der, i takt med at man finder cacher.

Hvis man er interesseret i at deltage på geocaching.dk's forum, er det et tredje sted man skal oprettes som bruger.

Når man vælger geocachingnavn er der nogle ting man bør overveje:


 * Er man en familie, vil man så have hvert sig brugernavn eller et fælles navn ?
 * Er man en del af en familie, er det måske ikke smart at vælge geocachingnavn efter en af personernes fornavn - specielt ikke hvis ægtefællen en dag også bliver bidt af sporten,
 * Hvor anonym ønsker man at være ?
 * Når man møder andre geocachere, er det nyttigt, hvis geocachingnavnet kan udtales verbalt.

Opdeling af brugernavn
Det sker nu og da at et brugernavn bliver delt op i to eller flere navne. En typisk anledning er at et par der har geocachet sammen, går hver til sit, men ønsker at fortsætte under hver sit navn. En anden anledning er at et barn i en familie ønsker at geocache under eget brugernavn. I disse situationer er det sædvanligt at oprette et nyt brugernavn til en af personerne, mens det gamle brugernavn videreføres - evt. med et navneskift.

Den der på denne måde har fået et nyt brugernavn, ønsker ofte at få registreret sine gamle fund fra det fælles brugernavn som sine egne fund. Det må anses for veletableret kutyme at man på den måde kan registrere sine gamle fund. Her er nogle retningslinjer for hvordan man bedst gør det:


 * Lav en logning af typen fundet for de cacher du faktisk var med til at finde - også gerne arkiverede cacher. Men lad være med at lave en logning for de cacher du ikke selv har været med ude at finde.
 * Sørg for at logningen er dateret på den dato du faktisk fandt cachen, ikke på den dato hvor du laver den nye logning.
 * Sørg for at logningen indeholder en forklaring på hvad der sker - altså at du logger et fund som du var med til tidligere som medlem af en større gruppe.

Enkelte cacheejere vil ikke have den slags logninger på deres cacher. Man kan derfor komme ud for at en sådan logning bliver slettet af cacheejeren med den begrundelse at brugernavnet ikke står i den fysiske log, så de synes der er tale om sofacaching.

Supplerende oplysninger

 * Du kan se eksempler på danske geocachingnavne her: Kategori:Geocacher-biografier.